GASTE MET GEITE
Desember 7, 2015 in Uncategorized
Die “odd couple” na 20 jaar met hul Harvardwapens op Melkbos.
Van die hartlikste betuigings van waardering vir betoonde gasvryheid in ons besoekersboek kom van gaste wie se besoeke nou nie, om dit sag te stel, heeltemal sonder komplikasie was nie.
Het voorheen my ingenomendheid vermeld oor die diversiteit van gaste wat oor ons drumpel is, asook die wye reeks belangegroepe en eras wat hulle verteenwoordig: skool, universiteit, koerant, Pers, Bloemfontein, Melkbos… Van my mede-Niemans van die jaar 1976/77 by Harvard verskyn twee se name: John Painter in 1997 en Cassandra Tate in 2015. Albei was buitengewone kuiers wat bepaalde eise gestel het. Painter se kos- en drankvoorkeure was vreemd. Cassandra kon weer politiek praat dat jy op die vlug wil slaan.
Koerantmense dra die etiket dat hulle sinies is, soos prokureurs die etiket dra dat hulle skelm is. Ek betwis sulke veralgemenings. Laat my egter erken: Jy kry tog siniese koerantmense – soos skelm prokureurs. Die naam John Painter duik eerste op. Dié Amerikaanse kollega kan nogal ongevoelig wees, ook bytend spottend, meedoënloos neerhalend en selfs brutaal. Idealisme is nie juis sy sterkpunt nie. Die titel van sy memoires is betekenisvol: “If your mother says she loves you, check it out!”
Ek en Painter is ‘n soort “odd couple” sedert ons Niemanjaar aan Harvard in 1976/77. Painter is ‘n man met ‘n slap arm weens ‘n ongeluk met ‘n renmotor, ‘n dawerende lag diep uit die keel en ‘n tong soos ‘n rasper. Het hom in die middel van 1976 in Cambridge leer ken. Soweto was daardie tyd in vlamme en ek het soms maar taamlik verstote gevoel. Painter was die een wat, ondanks sy eie politieke oortuiginge, nogal mededoë met die vermaledyde Afrikaner-nasionalis openbaar het.
Toe hy 20 jaar later vir my op Melkbos kom kuier, het hy ‘n pad deur my rooiwyn gedrink (hy is gek na pinotage), en TvD se gesonde ontbyt-aanbod van graankosse en vrugte met ‘n swaai van die gesonde arm as “shit” afgemaak. Vyfster-hotelontbyte het meer in sy smaak geval.
Painter wat van Oregon aan die weskus kom, het die gereelde sneeu van die ooskus se winter destyds in Cambridge MA met dieselfde onvleiende woord beskryf.
Hy het my die raad gegee om “swift, brutal and without mercy” toe te slaan op die Jong Turke wat voor die WVK gaan bieg het. “Swift, brutal and without mercy.” So het hy vir Susan en sy verleë SA gashere een middag uit die wynkelders van Boschendal gelei toe die sommelier nie die wyn kon lewer wat hy, ná ‘n uitvoerige studie van die onderwerp, die graagste wou proe nie. Ek sien hom nog toe hy eenvoudig begin uitstap en vir ons met sy gesonde arm wink: “C’mon guys, let’s go.” Verleë ekke is druipstert agterna.
HvD en Casandra op Blouberg se strand.
Cassandra Tate en haar man, Glen Drosendahl, is ook Amerikaanse weskussers. Hulle woon in Seattle in die staat Washington. Van die Niemanjaar onthou ek goed hoe sy aan die begin by my kom kniel en haar voorgestel het as “just a little girl from Idaho.” Sy wou weet of hier regtig leeus in ons strate rondloop. In 1976. Njannies. Intussen het sy ‘n Ph. D verwerf, uiters gesofistikeerd geraak en ‘n ongesond-oordrewe belangstelling in rassepolitiek ontwikkel.
Voor haar koms het sy geskryf: “South Africa: I’m coming to you soon. Going to look at your night skies, drink your wine, climb that Table Mountain, cheer for the rugby team that my old friend Hennie Van Deventer cheers for, walk in the footsteps of some of your heroes, learn more about that spirit of Ubuntu, try to understand how far you’ve come (like my own country) and how far you have to go (ditto).”
Ek glo sy kon die meeste aftik. Het wel vir die Bulle geskreeu, maar ongelukkig die middag toe die WP hulle goed afgeransel het. Waarin sy uitgemunt het, was om oor ‘n wyntjie te probeer “understand how far you’ve come and how far you have to go.” Toe maak ek nog die fout om haar nie net die skoonheid van die Kaap te wys nie, maar ook van sy plakkerskampe. Ek moes bontstaan met die verduidelikings.
Agterna het Glen darem namens die twee verslag gedoen: “South Africa has come a long way since the end of apartheid. It still faces many challenges, including power outages (“load shedding”), government corruption and waves of immigrants from other African nations, leading to xenophobic violence. The people we met were eager to talk about the problems, their views coming from a wide range of perspectives. Progress is slow but sure. It was a privilege to be there, a true Rainbow Nation with beautiful land and beautiful people.”
Weet nie of ek na die toets waardeur ek so meedoënloos gesit is, die vriendelike uitnodiging na Seattle wil oorweeg nie. Painter het op sy beurt my en Tokkie al herhaaldelik genooi om die plesiere (hedonisties plesiere?) van sy “hot tub” in Portland te kom geniet. Dink ek moet dit ook maar liefs van die hand wys.
Merkers:besoekersboek, harvard, hennie van deventer, nieman fellows, uit melkbos
&larr BREDIE EN BOBOTIE VIR KOLLEGAS
Blaai terug Kies maand Oktober 2019 September 2019 Augustus 2019 Julie 2019 Junie 2019 April 2019 Maart 2019 Februarie 2019 Januarie 2019 Desember 2018 November 2018 Oktober 2018 September 2018 Augustus 2018 Julie 2018 Junie 2018 Mei 2018 April 2018 Maart 2018 Februarie 2018 Januarie 2018 Desember 2017 November 2017 Oktober 2017 September 2017 Augustus 2017 Julie 2017 Junie 2017 Mei 2017 April 2017 Maart 2017 Februarie 2017 Januarie 2017 Desember 2016 November 2016 Oktober 2016 September 2016 Augustus 2016 Julie 2016 Junie 2016 Mei 2016 April 2016 Maart 2016 Februarie 2016 Januarie 2016 Desember 2015 November 2015 Oktober 2015 September 2015 Augustus 2015 Julie 2015 Junie 2015 Mei 2015 April 2015 Maart 2015 Februarie 2015 Januarie 2015 Desember 2014 November 2014 Oktober 2014 September 2014 Augustus 2014 Julie 2014 Junie 2014 Mei 2014 April 2014 Maart 2014 Februarie 2014 Januarie 2014 Desember 2013 November 2013 Oktober 2013 September 2013 Augustus 2013 Julie 2013 Junie 2013 Mei 2013 April 2013 Maart 2013 Februarie 2013 Januarie 2013 Desember 2012 November 2012 Oktober 2012 September 2012 Augustus 2012 Julie 2012 Junie 2012 Mei 2012 April 2012 Maart 2012 Februarie 2012 Januarie 2012 Desember 2011 November 2011 Oktober 2011 September 2011 Augustus 2011 Julie 2011 Junie 2011 Mei 2011 April 2011 Maart 2011 Februarie 2011 Januarie 2011 Desember 2010 November 2010 Oktober 2010 September 2010 Augustus 2010 Julie 2010 Junie 2010 Mei 2010 April 2010 Maart 2010 Februarie 2010 Januarie 2010 Desember 2009 November 2009 Oktober 2009 September 2009 Augustus 2009 Julie 2009 Junie 2009 Mei 2009 April 2009 Maart 2009 Februarie 2009 Januarie 2009 Desember 2008 November 2008 Oktober 2008
aktief 16 hours, 27 minutes gelede
aktief 1 day, 18 hours gelede
aktief 2 days, 4 hours gelede
WAAR DIEWE NIE INBREEK EN STEEL NIE
TWEE GLASE VONKELWYN
SALUUT AAN DIE STAD KOBE
SKEPE, VAARTE EN BESTEMMINGS
POEDELKAAL TOE AARDE BEWE